text: Minister vil ophæve omstridt fiskeforbud
  26 marts 2016 kl. 10.32
  Esben Lunde Larsen vil gøre det lettere for fiskerne at fange brisling. Bifangsten af sild udgør ikke et problem, mener ministeren. 
  Der har været forbud mod at fange brisling i et stort område i Nordsøen ud fra den jyske vestkyst i et bælte fra Blåvand i syd til Hanstholm i Nord. Men nu vil miljø- og fiskeriminister, Esben Lunde Larsen (V), arbejde for at få ophævet forbuddet.
  Forbuddet er indført for at undgå bifangst af sild, og fiskerne skal derfor sejre over 30 kilometer væk fra kysten. Men ifølge nye resultater fra DTU Aquas afrapportering har der været mindre bifangst af sild i området, når der er blevet fisket brisling, end uden for området ved brislingefiskeri.
  - Jeg vil gerne have ophævet forbuddet, så fiskerne ikke skal sejle unødigt langt for at fiske. Det er både dyrt i brændstof og dårligt for miljøet. Fiskeriet truer ikke sildene, siger miljø- og fødevareminister Esben Lunde Larsen i en pressemeddelelse.
  Ministeren vil nu tage sagen op med EU-kommissionen.
  